钦定古今图书集成/明伦汇编/氏族典/第397卷 > 李承勋
## 钦定古今图书集成/明伦汇编/氏族典/第397卷 > 李承勋

按《明外史李承勋传》：“承勋，字立卿，嘉鱼人。父田，进士，
官右副都御史，巡抚顺天，有操执，为政不苛。承勋举
弘治六年进士，由太湖知县迁南京刑部主事，历工
部郎中，迁南昌知府。正德六年，超迁浙江按察使，历
陕西、河南左、右布政使，以右副都御史巡抚辽东。边
备久弛，墙堡墩台圮废殆尽，承勋疏请修筑。会世宗”
立，发帑银四十馀万两。承勋身负畚锸，先士卒为城
堑墩堡，招逋逃，开屯田，边防甚固。三迁刑部尚书，加
太子少保、太子太保，改兵部尚书。卒，谥康惠。承勋沈
毅有大略，官四十年，家无馀赀。其议《大礼》与张璁等
合，故帝始终任之。